khistorydata/jeongjo-sjw-relations huggingface dataset:
정조 13년 · 목
狀啓以爲各邑去月終巡賑狀今玆齊到而飢口之比中巡減數爲三十七口飢口穀數及還民救急數竝開坐于後安邊德源文川高原四邑秋牟今旣登場終巡分給後仍爲畢賑永興則今月初巡可以畢賑定平以北諸邑專尙春牟姑未登熟毋論還賑限麥登連加惕念之意申飭端川府五月終巡飢口五千四百十九折米一百三十三石十一斗三升○救急折米十一石四斗四升零鹽十八石九升零醬一斗三升零甘藿二十七注之○還民救急折米四百十三石三斗一升零利城縣飢口一千八百十一折米四十七石九斗二升○救急鹽十二石一斗一升○粥造米一石十二斗一升零太一石十二斗一升零鹽五斗四升零北靑府飢口三千四百二十三折米八十五石八斗三升○救急鹽六石十二斗六升零○邊民救急折米一百五十一石三斗七升粥田米三石六斗三升零太三石六斗三升零鹽六斗八升零洪原縣飢口一千四百四十九折米三十七石八斗六升○救急醬四石十二斗四升零○粥造米一石六斗七升零太一石六斗七升零鹽一斗四升零咸興府飢口二千六百六十四折米六十五石七斗五升○救急鹽四石十二斗二升零定平縣飢口一千六百八折米三十九石十一斗三升○救焉折米三斗永興府飢口四千五百七十六折米一百十五石十斗高原郡飢口一千三百六十折米三十四石三斗二升○救急折米六升零醬四石八斗○飯造米三石九斗四升小豆十三斗六升醬十三斗六升甘藿三同一注之文川郡飢口一千七十一折米二十六石十四斗五升○飯田米二石十二斗八升零醬二斗甘藿十注之德源府飢口六百二十三折米十五石十三斗二升○救急折米三石十二斗一升零鹽八斗三升○飯造米一石三斗六升零田米十二斗四升零小豆六斗二升零甘藿一同二十注之醬十二斗四升零安邊府飢口一千四百五十七折米三十四石五斗六升○救急折米三石六斗一升鹽九石十斗五升○飯造米三石七斗五升零醬十四斗五升零甘藿七十二注之八立已上飢口二萬五千四百六十一折米六百三十六石十二斗六升救急折米五白八十三石三斗二升零鹽五十二石七升零醬九石六斗八升甘藿二十七注之粥造米十一石九斗五升零田米七石一斗六升太六石十斗二升零小豆一石四斗八升零醬二石十二斗六升零鹽十三斗七升零甘藿五同三注之八立
정조 13년 · 강
召見奉審承旨李書九及戶曹判書徐有隣于重熙堂
정조 13년 · 목
予曰奉審頉處何如書九曰臣馳詣宗廟奉審則第二室第三室第四室第五室櫝淨巾俱爲有頉一件獨爲完全而慮或不潔以幷爲奉出之意言及廟司第五室內面帳有頉處徑圍四五寸許第十一室神御榻褥席有頉處徑園一寸許而透過上席及褥面紫紬而已矣予曰罅隙或在何處耶書九曰第十三室門雨扇牴牾上頭少有罅隙矣予曰此與戊辰三月事大異伊時則黃獷鼠囓破地衣蓋黃鼠異於凡鼠執頉且多故至有移遠安之擧矣今番廟司之執頉在於昨日何時云耶書九曰昨夕陳設時始爲審察云矣予曰聞昨日廟官往告於都提調要爲請對云都提調請對豈不過重乎書九曰戊辰年亦不請對大臣因次對仰奏矣予曰此莫非守僕輩不勤之致廟門開閉時安知不由此生頉乎此等弊端從前有之故捉鼠機造送至有戶曹前例矣有隣曰果有造送之例矣予曰淨巾褥席自當改備面帳只爲修補耶有隣曰當改全幅矣予曰褥席面帳旣在欌外淨巾則不過入奠而已移還安等節似無可論矣仍命招入事知守僕李昌彬問以淨巾改備時告由祭前例有無昌彬以春秋奉審外元無常時改備之例仰對予謂有隣曰此後則淨巾褥席自該曹預造數三餘件送置祭器庫中以備不時之用事定式施行來頭若値霖雨則雨漏處有無不可預料頻數告由亦甚惶悚卿往見都提調以告由祭當行與否問議雖或當行褥席有頉者卽爲奉撤以下席姑爲權排新備淨巾以紙精裹姑爲奉置於各室神榻上待來月朔祭兼行告由始爲入奠褥席亦於伊時一體排設或無所妨耶此意一體相議都提調旣已奉審修掃亦於今日爲之門扇罅隙從便附板似好矣有隣曰臣亦當同爲奉審矣予曰褥席面帳修改不可不告由則淨巾改備自在其中若以淨巾一事而已則雖爲入奠欌內不必因此別行告由指一商確卽爲回奏有隣回奏曰臣進詣宗廟與都提調奉審頉處則神欌之底果有鼠竇矣予曰此是廟官不勤之致五日奉審時如能盡誠則豈有是也有隣曰都提擧以爲移還安雖非可論而事面至重循例告由擇日修改實合事宜云矣予曰其言信然矣仍敎曰廟內褥席修改雖一張宜有告由念前後擇日事分付該曹有隣曰問于日官則今十八日最吉云矣敎曰修改吉日十八日爲吉云以此日修改事分付
정조 13년 · 강
遞承旨金憙以金載瓉申耆爲承旨前望也
정조 13년 · 강
飭今後凌辱妻上典之類隨現刑配
정조 13년 · 목
刑曹啓言依傳敎各道配案中凌辱妻上典之類以他罪換用與否詳考其原案査詰於律官則所犯雖有輕重律名別無換用具別單條列以入敎曰今番處分凌辱妻上典事被配者多蒙分揀槪以名數太多意或因他罪勘此律故耳否則何必輕放乎大抵最可惡最絕駭者所謂婢夫之不恭於妻上典無論班戶閭家必多逢辱之弊況今民習不古國法不畏之時此而歇治後弊難言勿以疏放認爲朝家本意在於歇治此後隨現隨告隨卽一一如法勘配事卿曹知悉婢夫之不恭豈獨在於重宰及有品班戶而近見徒流案無非表表士夫若此則微微人無論兩班中人常人可知其初不如意懲治是豈平允之意乎自今微微人逢辱之處隨其發告或傳聞亦卽嚴治而例杖例配何以懲惡其中事理重者原律外必皆嚴刑一次然後照配
정조 13년 · 강
刑曹判書沈頤之參判柳戇參議朴天衡聯疏賜批
정조 13년 · 목
疏略曰今此徒流案疏釋之擧實是我聖上哀矜庶獄導揚和氣之盛德至仁也固當奉承之不暇而第此玄風縣定配罪人趙相羽防踏鎭定配罪人崔光泰錦山郡定配罪人金天欽珍山郡定配罪人李奎景等或割名於懲討劇賊之疏或同參於伸救凶逆之論負犯甚大關係至重而今於酌決之日混置全釋之科實非懲惡之道成命之下不敢奉承伏乞亟寢四罪人放送之命批以前此批旨屢有下敎本曹但當擧行不允
정조 13년 · 강
正言朴宗正疏陳母病乞遞賜例批
정조 13년 · 강
遞都旨金載瓉以具庠代之前望也
정조 13년 · 목
載瓉親病勢難供劇故也
정조 13년 · 강
遣承旨詣宗廟奉審摘奸
정조 13년 · 강
副校理李祉永陳疏賜批
정조 13년 · 목
疏略曰尹蓍東之罪犯何等關係銓望刊拔可見公議而向日政忽地擧擬於提擧之望非有節拍略無顧忌此雖出於角勝嘗試之計而獨不念所重之有在乎臣謂其時赴政銓官亟施譴削之典斷不可已也批以銓官事殊非息鬧之意置之
정조 13년 · 목
刑曹啓言交河郡殺獄罪人安光益打殺朴命福事一番杵打渠旣自服卽地顚仆尹度完目覩立證頸骨致傷昭著檢案命福致命乃在當日之內則償命之律無容更議只因光益母爰辭中有命福當日過飽酒食之語又曰命福以渠外從祖婢所生而柳德假稱驛奴云故慮有關於獄情有此行査而今觀査本則命福之伊日所食不過一盃酒一片餠已無醉飽之可論且以柳德安光玉等所供見之雖見命福之嘔吐時値日昏未見其所吐者何物云藉使命福有喫酒食吐出之事旣在被打之後則以此藉口全不成說況命福雖是柳德家舊婢所生旣從父役屬於驛案則何可謂柳奴乎其所稱冤無一可據光益嚴飭同推期於得情之意請分付道臣敎曰此獄肯綮尃在於醉飽一款命福之九月同家所食雖曰一杯酒一塊餠旣與全無是事有異則無㾗損之杵打直歸殺死之眞贜有嘔吐之酒餠不作醉飽之明證求之事理未見必然至於柳安東家山役時酒食之說旣發於干證之招則所謂柳家應問之人事當捉來推覈而只憑謀殺五寸之柳德之言一番泛問而止亦何委折柳德招中四日之內獨伊日無山役云者其巧排日子必欲陷害之狀卽此可知六月招中日暮時聞被打鷄鳴後始來問云者其歷見柳德受嗾構呈之跡明若觀火似此可疑當問之端初不到底窮覈只請依例訊推揆以獄體難免疏忽當該道臣推考更爲另加査究論理狀聞後稟處又啓言成川府殺獄罪人張福打殺楊辰甲事張福之椎鞭幷打其弟辰弘之所目覩則渠以幺麼捕卒憑藉官令無辜良民恣意毆打卽地顚仆當夜致命三次推打渠所自服則行凶慘毒殆罕其比另加嚴訊期於取服至於渠所謂林景春以鐵鞭打之之說與南宗大韓京良等爛慢卞詰於初檢面質之時則道啓所云宗大等諸招初不擧論云似是泛看之致捕校二人道臣雖請科治景春之結縛捽曳同惡助勢之罪各別嚴刑勘處之意請分付道臣敎曰月前判付以屍帳檢案之違舛處使之査問委折逐一釐正以聞矣今見道啓依舊疏漏全未究覈以屍帳則口眼開兩手不奉謂以緊證而初覈檢何漏於屍帳而始論於結辭銀釵插口插穀道自有法意而初覆檢何不擧論生前疤痕法皆載錄則背上浮腫明出屍親干證之招而何獨闕略以詞證則辰甲被打時光景惟辰弘目覩而辰弘十二歲稚兒耳傳說指告宜無假餙而辰弘前後之招皆以爲伊日辰甲乘涼柳陰忽有一人持杖而來公然結縛無端亂打云云南韓林三漢招中景春結縛宗大解救張福押去等許多節拍初不提說初檢則以爲見毋回來厥漢不知去處覆檢則以爲追到三人同往炭幕變幻吞吐顯有隱情而何不究詰殺獄看證雖行路過去之人尋常隣居之類亦皆取招而負入辰甲之收穧人搜捉張福之金南益行語漫錄何不推問辰弘招中或曰杖打或曰足踼或曰鐵鞭打或曰木推打鐵鞭木推屢登狀案而杖打足踼何無下落外此違式涉疑之端不一而足雖以道査言之檢吏發問只憑曹啓三條跋辭論理不出更推二字至於名曰會査而正犯之不取招大違獄體至重者人命也難測者獄情也雖傷證俱極明的詞案無一差錯決折之除尙有然疑況以若檢案以若査啓遽議償命之律烏在恤刑之意當該道臣從重推考更以判付內辭意反覆審究詳加査釐別具意見狀聞事分付又啓言定州牧殺獄罪人李命興毆殺朴東金事右肋腎囊兩處傷㾗係是必死之要害而昏夜相閧左右防遮之說難掩毆踼之實狀挽執屍親同力假殯之擧自露恇㥘之眞情則實無蝒痛病死等語都歸無根沒捉而兩日之間東金更不歸家仍以隕絕則東金之死於命興之手更無可疑命興之招以爲交奸一色已至四年云者欲以毆殺東金隱然自附於奸所捕捉而深究其中實無可原私賤醜行本無一定之夫常漢花妻豈有先後之別乎數三朔一次來宿不過常漢交相往來互爲禽犢之習也命興有何自作本夫捕殺間夫之可言乎前後道臣按法之請實爲守經之論另飭同推期於取服之意請分付敎曰朴東金之潛奸一色隣里之所共知則命興之含憤蓄怒蓋已久矣黑夜猍室目擊奸狀乘勢踼打不分要害因此致命決知無疑而一免雖曰賤婢四載作夫可謂率蓄命興雖曰疏棄數朔一來初非永絕則東金便是奸夫謂之奸所被捉亦可也此等之獄合施惟輕李命興減死刑配一色前後所供顯有陷害命興底意命興東金盡夫也情雖移新義忍忘故不可以賤淫而無懲一色嚴刑一次命興定配邑同配蛔痛云云卽命興求生之遁辭無足輕重於獄情而蛔露鼻孔檢狀所錄之說明出於囚供而前後檢案初無載錄道題亦不起疑俱極疏忽當該道臣檢官幷推考又啓言河陽李卜撲摸傷裵召史事懷孕八朔之女初旣震薄於退蹲之時仍又顚沛於閧鬪之際因此墮胎事理似然徑產旣係重症仍以致死亦非疑怪之事而卜淡之田間抱脚非出殺心旣無手犯之可執其毋之庭畔㨰鬪亦無足踼之著㾗則以此歸罪於蒙騃未了之兒勘結於當死之案終涉過重道臣議啓非無意見而獄體甚重不敢擅便請上裁醴泉金日升踼殺尹允才事執項相閧之狀金元得旣已參見而解送之後日升又到允才家大喝搜索堤上扶執若出於戲劇則到家氣勢何若是獰悍乎然則當初執髻不止於推擠可以想知況其足踼滕蹴屍親張女之所目覩而允才被打之後隱遯河德方家不能自力歸家終至倩人扶還一臥八日仍以不起心坎脊背腰眼後脇㾗損狼藉俱係速死之處則未見蹴踏之說命以治慹之劑似爲一分疑端而捨置狼藉之㾗損强引醫藥不的之證援恐涉過當且辜限之定以二十日本意非偶今以傷在速死死至八日起疑則竊恐辜限之法不得爲關和之典金日升請依法訊推大丘羅得用毆死金召史事得用之犯手旣甚分明金女之致死又無他祟而實因之終未執定署月行檢或有未盡而然或致內損形症無所著現而然此等之獄不可全泥於傷㾗有無則斷以償命獄理當然但得用之父自知其子之當死投水自裁以父代子人理雖舛金女之命足以償矣又以其子取服施法似或爲一人致死二人倂命而武順之溺可謂浪死得用之罪由此益暢道啓起疑終非守經之道得用請嚴訊輸款大丘申德允縛打金已里金事渾身無被打紫赤之色兩臂無被縛周匝之㾗實是檢案疑怪之事足爲犯者執言之端而同時見失之錢兩衣服必欲査詰推出容或無怪數朔前雇奴煞有分義德允之直驅死案宜有商量道臣之置之稟啓非無意見而長䂨木三打之狀六十兩私和之說不啻丁寧則敢爲自脫之計暗囑徐女推諉於達松等情狀俱極可惡傅生之論不可輕議申德允請依前同推敎以河陽李卜淡道狀曹啓皆欲傅生而實因參證且置勿論因一卜淡裵女之母女竝命藉曰非出殺心有難遽議輕典而太仁招中伊日田間裵女執渠之髻批渠之頰云爾則卜淡之急於救父不顧傷人非但人理之當然亦係法典之所許此一款眞的與否令道伯卽爲詳覈狀聞俾無許久滯獄之弊醴泉金日升檢案曹啓皆以傷處狼藉爲言而開棺檢驗終欠明的今以渾身腐爛中依俙摸索之㾗色直歸被踼斷以償命未見其十分可信傷寒犯房之說非但醫人之丁寧納招果使允才因傷重痛則尋醫問藥之除屍親何無一言及此力挽告官之人皆是屍親姻戚之屬大抵殺死之獄皆有根因或挾憾逞凶或觸怒起鬪而此獄則允才與日升初無宿昔之怨恨又無當日之爭端忽地蹴踼遂至戕殺求之事理終不成說道臣傅輕之論儘合審克之義令道伯酌放事分付大丘羅得用殺獄之先問者傷處而渾身數十處㾗損不過皮脫而已無紫赤色無堅硬處不可以日久後胸腹上淡靑色認作眞正蹴踼之㾗得用之足踼鋤築是胸膛而金女痛處專在下腹則可知諸招之初不端的伊日得用蹲坐三踼云則坐而踼人可想足勢之不甚猛狠傷處旣不明白則詞證皆難準信況與其母下手首從難分爲其父發憤情實宜怒按大明律父母爲人所毆卽時救護而還毆折傷減凡鬪三等毆與鬪旣有區別致死之金女亦無向渠父母毆打之擧而滾成鬪場光景不好爲其子極意助力不是異事又按律文還毆折傷以上至死依常律云而得用父武順之溺死雖無增損於此獄而殺人者死重人命也其父旣自溺其子又成獄則論以王政等是人命特施惟輕不害法意得用身嚴刑放送大丘申德允傷處非要害必死詞證無端的可據誠如道啓所論合置罪疑之科而朝家之最憫恤者卽無告之民也惟彼已里金貧不自食爲人雇奴而所謂德允平日虛使無意資給終歲役作未沾傭價畢竟一衣帶之賣食胡甚大罪而捽曳結縛急於治盜甚至遠招悍隸以圖協力反銷其門以防逃避如是之除或打或踼恣意逞凶特次弟事耳不待徐召史隔隣之聽達松淡沙里目覩之招而被打光景可以理推旣非抱病之漢又異變動之節則口鼻穀道血流一款終涉可疑而生前率來救護死後百金圖和何如是慌㥘乎千犯朴達松之招明言德允之膝蹴其背則屍帳㾗損何無所現豈或內損而添病而然乎以此以彼決難遽議傅生令道伯親執嚴訊取服別具意見狀聞事分付
정조 13년 · 강
命渭原罪人金浩哲等斯速究覈具格啓聞
정조 13년 · 목
平安監司鄭昌聖狀啓以爲渭原郡守柳增萬牒呈內本郡民金德興以昨年大同都監見遞後負逋亦多而含怨於遞任督逋與其七寸叔金躍海綢繆同謀不一其端而其叔之就査於楚山時暗囑無知一民誣陷土主故査問次將欲捉入則自知其罪越城逃走之際落於三四仞之地氣塞不得走羅卒追及捉來査問則前後罪狀渠旣自服故決棍十六度囚禁矣翌日德興因病致死其子浩哲守哲允哲界哲等四漢各持長劍與鎌子突入東軒欲刺郡守郡守挺身躍出幸而得生而衙容中房未免被傷故四漢竝爲捉囚躍海同生躍水躍河兩漢自外拔劍詬辱多端故亦卽捉囚云故聞極驚駭以朔州府使別定査官金浩哲等一倂捉送使之査報矣卽接該府使金燨査報則罪人金浩哲招內渠父以昨年大同都監隨行而昨年穡事未免歉荒故營門災減火稅米平均分俵乃是恤民之政故以此善稟官前俾有實效之意言及于册房名不知申郞廳則乃反構捏事狀誣告官前正朝依例遞任伊後因九寸叔德圭呈議送題辭楚山府行査時本郡飢民許甫爲名漢越訴該府而其所志內本郡官司賑穀小米不以㴀實分給專以太稷雜穀塞責出給以此文移本郡俾有實效事呈訴則此非査官所知乃是本郡處決之事云而分付出送矣伊時工房鄕所金成益適以金德圭呈議送中應問之人就査於楚山府而諉引許甫率來該郡納其所志備告厥由則捉入許甫所志書給之人指名直告次猛棍嚴問則許甫抵賴未吐而金成益立于軒上高聲曰此所志書給者卽金德興而汝何不直告云爾則許甫始以渠父書給樣誣告官前而渠父以從祖躍海査事適留邑底矣自官捉入分付曰汝何心腸敎囑愚民構捏土主有此呈訴於兼官云仍爲嚴棍十七度着枷囚禁氣息奄奄而言于渠曰我之此死專由於申郞廳誣告之由仍爲致命不勝罔極果有復讎之心而金成益以許甫所志來告官家至于此境故欲殺申哥及成益以雪父冤先到時所問成益所在處則成蓋入往册房云故直入工房挾門則其內卽東軒也步由官庭之時申郞廳適出中東軒門間故以石塊直向申哥一打之後爲將校輩所捉仍爲枷囚雖曰絕域愚珉焉敢以劍鎌之屬敢生犯官長之計哉專思渠父之遺言敢生復讎之計獨入官庭做此變怪同生等初無同入之事云金允哲守哲界哲等俱以爲初無與其兄同入官庭之事云刑吏崔漢涉招內伊日牛後聞金德興之子浩哲三兄弟各持刀鎌突入官庭作此變怪驚遑入往則已爲執事金大允所捉守哲追捕於獄巨里允哲已爲逃走故翌日捉來於其家界哲金躍河躍水等雖不同入於官庭已入於官家廉問一體捉囚奪取刀鎌堅封官上云執事金大允招內四月二十七日適入衙中纔上層階之除何許三人或持鎌子或持刀子自工房挾門突入詳細視之則俱是金德興之諸子故急往官前姑避之意爲先告達以身翼蔽則本官仍避于內衙三漢自東軒後門直入退軒東軒窓壁爲先打破仍又搜訪本官去處至入於內中門外而平壞人銀店別將申姓人適來册房見此變怪驚遑防禦之除浩哲以鎌斫之而幸爲鎌背所打不至大叚傷害渠乃追踵浩哲結縳之時浩哲弟兩漢仍爲逃躱浩哲守哲所持鎌刀奪取封置允哲所執刀子逃走之致不得奪取云矣遐土人心雖曰愚悍官民之分何等截嚴而其父之邂逅致斃設由於本倅之猛酷爲其子者或擊鼓登聞或呼訴營門以伸冤憤未爲不可而白晝作黨突入官庭敢欲戕害土主誠一大變大典通編邑民向官長放破者施以不待時之律砲與刃其爲殺害之心則一也浩哲之爲首允哲守哲之爲從今始査得其所用法固無待於承款與否而謹按己卯受敎有未結案正法禁除之令不敢徑請勘律卽令査官各別刑訊斯速取服年未滿之界哲已踰七十之躍水躍河旣無同入作變之事又是法不施刑之人故幷爲保放以待結末邊倅用棍雖載律文治盜及關係邊政松政外幷不許用則該郡守之逞忿棍治巳屬濫刑翌日致斃亦甚過酷不可置而不論其罪狀令攸司稟處刑曹啓言遐土人心雖曰獰頑豈有如此囚之萬萬驚心者乎道臣以大典通編向官長放砲律擬之者儘有意見而弟浩哲兄弟之同入官庭躍河兄弟之從中造謀俱有首從差等之別而亦有當死減死之異獄事未具之前不可遽然勘斷嚴飭道臣祈速究覈分首從具格啓聞後稟處該郡守則非軍務用棍雖有違法之罪獄事未了之前先勘邑守之罪終有輕重倒置之慮亦非威鎭邊門之道其罪狀請待本獄結末更爲稟處允之
정조 13년 · 목
敎曰筵奏太涉自明猥屑甚矣當該承旨申耆遞差
정조 13년 · 강
仍任江華留守尹承烈職
정조 13년 · 목
義禁府啓言江華留守尹承烈今方在京交龜後卽爲拿囚敎以京職將任則旣有兼察宜不待出代與否而居留異於藩閫亦隸京職而密符外又有兵符則兵符區處前徑納密符事未前聞拿處之請雖已許施今則爲日稍久飭已行矣本任之乍罷乍仍差薦太頻數此亦事面如何江華留守尹承烈拿處分揀施以越俸五等之典
정조 13년 · 강
命和順縣監嚴思允拿處
정조 13년 · 목
承旨李家煥啓言和順縣監嚴思允旣呈肅單不爲人來追後入侍旣承宣諭則原單子勿施之後事當更呈肅單仍爲下直而徑先出去乃於經宿之後始呈肅單事當重勘而本院請推之外無他可施之罰何以爲之敎以拿處
정조 13년 · 강
以南鶴聞爲承旨前望也
정조 13년 · 강
重推湖南伯尹行元湖西伯權▣
정조 13년 · 목
以全羅監司尹行元極劣米代錢狀啓敎曰跋辭剩語才有申飭則近來諸道間多襲謬處雖以此狀辭言之此不過祗受形止則但當祗受緣由馳啓云云而已可也乃以恩至渥德至厚等說章皇鋪張雖百倍過於此之善政良法因此得聞藩臣溢美之說在朝廷有何光鮮乎此皆堂陛不嚴之致至於宣布列邑曉諭愚氓之勤慢亦豈關於跋辭多寡乎此狀啓還下送日前見錦伯狀本欲爲處分而未果兩道道臣爲先從重推考年前大臣筵奏只禁跋辭繁宂猶有餘習之尙存自今爲始凡係關到形止及有旨袛受無論小大事只以袛受及到關緣由登聞雖一字半句無敢添入剩語如是而後復循襲者該房照察該道臣直捧拿處傅旨
정조 13년 · 강
定壯營馬步軍兵防番之式
정조 13년 · 목
敎壯勇營曰馬步軍兵等防番之弊殆乎無番無之渠之爲生業防番雖非大關軍政本營宿衛事體自別不可一向任他亦不可一直防禁自今爲始軍兵中以巿業手才如有防番資生之類則關由該將領或次知呈訴兵房後粘目許施每三朔三日式立番一以嚴團束之制一以寓軫念之意以此各哨色知委施行
정조 13년 · 목
具翼善冠袞龍袍乘輿出協陽門由弘化門逌瞻門詣齋殿降輿出版位行禮仍詣廟內奉審還御齋殿召見本宮提調尹塾出齋殿乘輿從逌瞻門弘化門協陽門還內
정조 13년 · 강
召見刑曹判書沈頤之于重熙堂
정조 13년 · 목
頤之啓言卽印僞造罪人南毅鎭假作畓券僞蹯成斜欺人行賣又出一層凶謀隱伏無賴之輩欲爲劫奪其券可謂萬殺無惜第其僞印乃胡朴用卽碎棄者土券欺人親僞資僞帖亦有間焉而渠旣自服鐵案已具無容更議矣敎以無論瓦與蠟又無論胡朴與足朴蒃未成晝印不如式者付之減死之科曾有受敎矣此囚則蹯印僞券業已現捉焉逭當施之律而同情多人首從不分明渠之中路奪券之計明知出於窮濫哀矜二字政爲此獄準備卿之起疑深得按獄之體南毅鎭嚴刑定配又啓言御寶僞造罪人李羲暹乃敢推諉於已死之金昌潤俾絕究問之階者極爲巧惡且金廉李泰憲鄭景周皆以不聞昌潤姓名不見昌潤面目納供則其所僞造其將諉之於誰乎但其僞帖年月以丁未六月書之傳給景周在十一月昌潤死於十二月則與無形沒捉有異終又使景周往質吏曹辨其眞僞聞其發捕自現就囚等數條渠雖以此稱冤而旣無明證更無可疑矣敎以推諉已死之人安知非圖生之奸謀而渠供中往質與自現云云抑或成說況諸人共犯首從難分與南毅鎭無異以此以彼卿言甚合予意李羲暹依毅鎭例勘決又啓言印信僞造罪人李亨秀獄情別無疑晦而第其印迹刓磨小無篆刻之意恰似木片瓦礫之蹯且其書法措語全無文書貌樣此或爲一分商量矣敎以所謂文書則片片斷爛簡所謂印迹則篆不成晝云受敎定式合用似此囚案卿其退考受敎卽爲酌決後草已言又啓言京囚李世興前後供招俱不成說狼藉傷㾗謂之路人鍼炙救急歸之誤試朴女之公證自在醫人之目見丁寧不可以辜限之過七日爲一分致疑之端矣敎以渠之所供孟浪則孟浪渠旣云往來路人憎榮辰心術不良或踼或打眞有是事則所謂路人中名面記得者後日次訊推時使之現招此而語屈除尋常各別嚴刑毋敢如前疑亂獄情又啓言京囚白占卜雖以其弟有卜掩覆之心猶以爲七月金仰臥街上占卜據坐胸膛云而有卜之買給薪束以溫其堗沽來燒酒俾治瘀血等事便是直告而至若屍親發怒於役價之盡歸酒債含憾於捕廳之救出其夫等說明是粧撰第其毆鬪別無端由殺死專由泥醉矣敎以雖曰因醉無端相閧轉至有殺越之變決是常情之外十餘年滯囚近百次受刑獄已老矣豈容輕議而求生必死或有一半分別般起疑發問之端乎卿於後日次與亞三堂出意見嚴問取服論理面啓又啓言京囚金昌興不待屢訊已爲輸款而當初金昌興孫順萬一般其情特以下手之輕重先後順萬則勘處昌興則結獄似或爲稱冤且昌興則足踼腎囊順萬則手推胸膛而興福生前只痛胸膛不言腎囊及到行檢腎囊有傷胸膛無㾗此亦爲一分之疑敎以當初成獄時區別首從似在於下手輕重而此已近於臆決況生前痛處與死後傷㾗相左足爲起疑之端卿之所奏儘有意見金昌興嚴刑減死定配又啓言京囚全聖麟再經覆奏別無前後異同長金被打之後再到秋曹仍以被囚伊時若有將死之形則査庭往來亦何能自力乎屍親之認以癨氣試鍼通利可知慮不到於踼傷而第其傷痕昭著致死在於八日之內則實無可原矣敎以殺死重案豈論有情無情而被打後無難行步致命前四關通利足爲疑端向於判辭姑靳酌決出於重人命之意而卿言旣若此又聞亞三堂之意亦然全聖麟嚴刑減死定配又啓言京囚張泰福以死者生前之言觀之趙哥擠踼仆地張哥猛踼腹臓云者兩漢之俱有所犯可知人是素昧決無殺心死者之言旣曰踼腹而屍帳之痕現於左肋此亦爲稱冤之端而致命在於七日渠亦自服其罪更無可疑敎以卿言政合予意然成獄屬耳死律宜愼更令亞三堂具意見論理草記
정조 13년 · 목
有隣啓言卽接弘文館移文則通鑑方自芸閣開板待令件及館上件磨鍊印送云矣請依移文印送從之敎以與館官分兒件白紙件三件印給而白綿紙件三件印出令本館粧䌙以入江漢集保晚齋集皆是曾經賓客文衡之人原集印出旣有助給物力之命自本曹量助本家內閣弘文館白紙各一件印給
정조 13년 · 강
飭河東漂壓民戶恤典
정조 13년 · 목
因慶尙監司洪檍河東府民家漂壓二十三戶狀啓敎以河東漂壓民戶恤典依例擧行嚴飭該倅着意顧助畢奠接後形止報營以考勤慢事回諭
정조 13년 · 강
命時囚李敬熙功減一等
정조 13년 · 목
義禁府啓言宣傳官李敬熙密符事體何等嚴重而交龜之前徑先奪來請以此照律罪杖八十收贖奪告身三等允之敎以功減一等
정조 13년 · 강
慰諭御史鄭大容以五月朔終巡分賑飢口穀數馳啓
정조 13년 · 목
該御史狀啓臣自去月念後仍留茂山民勢俱得蘇醒今月初一日始兩雖不大注初二日尙未開霽枯黃之苗庶有回蘇之望癘患幾乎止熄惟脇痛間間有之症情比前稍歇救療之方一向勉飭去月終巡分賑人口穀數竝以馳啓○吉州牧五月終巡飢民二千五百五十七折米六十三石十四斗○說粥折米一石十二斗六升零○救急折米十二石九斗九升零鹽六斗零醬四石十四斗五升藿五同五注之七立明川府飢民一千六百五十六折米三十九石一斗九升○說粥折米一石一斗七升零○救急折米七石十斗九升鹽二斗三升零醬三石十三斗三升藿四同七注之九立鏡城府飢民二千五百十六折米六十一石十二斗二升○設粥折來一石十三斗九升零○救急折米九石九斗六升零鹽一石八斗九升零醬二石十斗六升零藿五同一注之六立富寧府飢民三百九十八折米九石七斗七升○設粥折米四斗七升○救急折米三石十四斗六升監三升零醬九斗九升零藿三十九注之八立茂山府飢民八百九十四折米二十二石二斗四升○設粥折米十斗一升○救急折米八石九斗六升零鹽十一斗一升零醬八斗九升零會寧府飢民一千六百四十二折米四十石九斗八升○救急折米十二石八斗三升零醬四石十三斗六升零鍾城府飢民六百九十四折米十八石七斗七升○設粥折米六斗零○救急折米三石三斗五升零鹽十三斗四升零醬一石十一斗三升零藿五同十三注之三立穩城府飢民九百八十一折米二十五石二斗七升○設粥折米五斗九升零○救急折米五石十四斗八升零鹽八斗五升零醬一石三斗一升零藿三同三十一注之二立慶源府飢民五百七十一折米十四石六斗二升○設粥折米八斗三升零○救急折米七石六斗六升零鹽八斗五升零醬八斗八升零藿一同七注之一立慶興府飢民八百五十三折米二十二石二斗五升○設粥折米六斗七升零○救急折米九石十二斗一升零鹽一斗零醬一石二斗一升藿三同二注之九立城津鎭飢民四百二十六折米十石十二斗二升○救急折米二石七斗八升零鹽四斗五升零醬五斗九升零藿四十二注之六立已上飢民一萬三千一百八十八口分給折米三百二十八石四斗三升設粥折米七石十三斗二升零救急折米八十四石三斗二升零鹽五石五斗零醬二十二石十二斗三升零藿二十九同二注之一立
정조 13년 · 강
命課講試官吳載純罷職不敍待敎金祖淳罷職抄啓文臣沈象奎兪漢㝢拿處
정조 13년 · 목
課講處所以春塘臺爲之命試官及諸文臣於通化門內柢迎矣試官徐有防抄啓文臣沈奎魯徐有聞外無一人來待者敎曰昨日次對課講欲爲兼行而因一二文臣之晚到使之退行今日擧行又萬萬駭然然此則本閣不善知委之致容或可恕而名是試官且帶閣銜不惟不能董飭乃反身犯試官吳載純亟施不敍之典如能盡心職事豈有是也昨日入直閣臣亦爲罷職諸文臣自明之說俱足有據而方有應製之役身在闕中而乃敢睡到三竿放恣甚矣頑惰極矣長此習將成何樣抄啓文臣沈象奎兪漢㝢爲先令該府拿處卽爲開坐其委折嚴問口招捧草供以聞
정조 13년 · 강
召見輪對官于熙政堂
정조 13년 · 강
以沈奎魯徐有聞爲注書沈奎魯尹行任薦徐有聞金孝建薦
정조 13년 · 목
敎曰注書令該曹口傳差出待下批牌招察任○因注書望沈奎魯批下仍命實注書令該曹口傳單付牌招察任○注書徐有聞單付
정조 13년 · 강
召見戶曹判書徐有隣宣惠堂上李在簡于重熙堂
정조 13년 · 목
在簡以禮曹判書啓言伏見昭寧園守奉官所報則今夜四更量丁字閣後面忽有火光故急往奉審則薍簾幾皆燒燼神門塗紙間或延及云旣有承旨奉審之命慰安祭不卜日今初三日設行待承旨復命擇日修改而園官報狀中以爲杻木小炬與薍簾同燒尙餘尺許云此與戊戌褥席事一船必是園屬輩自中謀害之計嚴加究覈照法處斷斷不可已請分付捕廳及畿營使之刻日跟捕期於捉得從之敎以薍簾延及擈滅之際門箭傷損不必卜日修改奉審承旨爲獻官仍留監董後復命
정조 13년 · 강
飭南關淸南別付料另加抄擇
정조 13년 · 목
兵曹啓請淸南別付料及安邊等邑別付料抄上依狀請施行幷敎以待其上來試取草記則當親臨試射以此知悉親試有命事體自別萬一技藝也坐地也身手也三者之中俱無可取是該邑守令之不能拔尤之致立法之初宜有別船勵後之擧以此嚴飭如可換送亦勿趑趄事措辭行會
정조 13년 · 강
命湖西封進猪獐鹿以雉代捧
정조 13년 · 목
忠淸監司權▣狀啓以爲獵猪弊端之有無以雉代捧之便否行會於應封各邑使之探問民情據實論報矣卽接臘猪年例封進忠州等十三邑所報則皆以爲以雉代猪似或爲便而山郡獵猪其來已久民力無至太煩獵得亦不甚難依前以猪封進事合便宜云雉與猪雖有貴賤之別而衆寡難易之間不無差殊新舊創革之際慮或生疏觀於邑報參以民情則仍舊擧行事甚便當敎曰當初代捧之命出於除民弊之意觀此狀辭事情太不近似姑且留中矣聞曾經道伯言惟本道別陳賀進上有活雉封進之例今番成命該道亦認以活雉有此仍舊之請云然則似無怪矣毋論臘肉及常封別封以雉爲名者此後幷依他道例擧行切勿以活捉者襲謬上送事申飭若此則臘肉及常時別封猪獐鹿幷許以雉準折代捧事定式仍令廟堂措辭行會俾無如前疑眩之弊毋論本道與他道今旣多令以雉代捧廚院捧入之際若有點退等別般徵索之事則該吏及水剌間下屬隨現出付攸司嚴刑定配不飭之入直官員參聞之薛里中官竝施重律監膳提擧亦難免其罪雉品豈有尺量與好否亦勿拘銃捉鷹捉事著爲定式與向日傳敎一體揭板該院捧膳廳壁俾各常目遵行莫敢違越他道臘猪仍舊處雉品依湖西例勿拘銃鷹事自廟堂知委關西外諸道
정조 13년 · 강
校理李太亨修撰崔顯重以正言申大龜奏語不審大損臺體箚請遞差賜批許之
정조 13년 · 강
命壯勇營知穀官史廷煥考例論賞
정조 13년 · 목
該營啓言牙兵次知知殼官史廷煥今三月二十七日楊州佛巖山近處捉得豹虎一頭同月初九日砥平龍門山近處捉得小虎一頭四月二十二日甕巖洞近處捉得大虎一頭同月二十四日楊根祝靈山近處捉得中虎一頭五月二十九日別峨山近處捉得中虎一頭先殺及再殺三殺牙兵等依傳敎自本營施賞而知殼官史廷煥連捉五頭虎宜有論賞之擧請令該曹考例稟處允之
정조 13년 · 강
命兵曹堂上李文源推考
정조 13년 · 목
巡將不得以實職人抄啓自是格例而右尹洪秉纘混同加抄因政院啓有是命
정조 13년 · 강
以李良會爲堤川縣監口傳也
정조 13년 · 목
義禁府以和順縣監嚴思允原情啓請刑推敎以生疏所致分揀放送
정조 13년 · 강
命罪人李亨秀以次律勘放
정조 13년 · 목
刑曹啓言罪人李昌興李羲暹南䝘鎭等各嚴刑一次後昌興昆陽郡羲暹光州牧䝘鎭長水縣竝定配所押送罪人全聖麟李亨秀纔經時氣難以施刑姑爲保放待病差嚴刑減死定配至於李亨秀謹按先朝受敎若曰予於印僞造處決有尋常耿耿者今於暮年何不論乎旣下詢大臣大抵僞造之律本非大明律卽大典而或有無印文而成案置諸大辟者曾前此等之類其雖傅諸于生而若或差人命豈不重乎亦非大典之意也誠若得彪事此後則京外法官者成案時其宜審愼事申飭于秋曹捕廳及八道三都爲敎而律名輕重無下敎今此李亨秀酌決不敢擅便請上裁敎以謹遵受敎微意垂示以次律勘放
정조 13년 · 강
飭堤川縣監李良會辭朝
정조 13년 · 목
敎曰本邑不可一日曠官未下直守令明日辭朝
정조 13년 · 목
恤典秩西部良人申福介等十戶南部良人宋巨福等八戶北部良人李守雄等七戶東部良人李千才等三戶勿論秩西部獨女張召史敎曰恤典依例擧行西部獨女一戶一體擧行近日撩水後題給恤典果皆登時推給乎令判尹另加察飭
정조 13년 · 강
遞承旨李書九李家燠
정조 13년 · 목
以金憙爲吏曹參判尹尙東爲大司諫李身晦爲執義李秀夏爲司諫韓商新姜碩龜爲持平柳匡國爲獻納柳畊鄭宲爲正言李埦爲校理曹允遂爲修撰尹行任爲副修撰李獻慶爲戶曹參判李儒喆爲庇仁縣監
정조 13년 · 강
命幼學朴柱彦等上言勿施
정조 13년 · 목
禮曹啓言春川幼學朴柱彦爲其同郡故士人李溶孝行請褒事及楊州幼學金魯巖爲其高祖廷佐孝行請褒事上言議于大臣稟處事判下矣議于大臣則左議政李性源右議政蔡濟恭俱以爲金魯巖朴柱彦上言其爲干恩則一也朝家之於廷佐溶或給復或以食物所以褒獎至矣而又此煩籲極涉猥屑其上言竝置之恐爲合宜云大臣之議如此請上裁敎以依議施行
정조 13년 · 강
兵曹進淸南南關新設別付料節目
정조 13년 · 목
該曹啓言平安道淸南咸鏡道南關新設別付料軍官應行條件依原節目例就議大臣後修正以入敎以以此節日亦載記註○節目西北武士之付料設廳實出於綏遠獎才之德意而設法之初定以六鎭七邑其後稍廣其制內邊地未挈眷諸邑皆許抄上猶不許內地之入屬先大王特推一視同仁之義乃有南北合設之議以其起鬧旋卽寢止其額則以西北各四十人爲定其地則以北關十二邑淸北十四邑爲限今我聖上深惟志事之是述西而淸南北而南關別設一廳增廣額員以止其爭加設料窠以較其藝嚴其試取之法定其抄選之規仍命本曹別成節目揭板遵行一本廳元額兩道合取八十人而今此新設南關淸南抄上之員則其梘邊荒宜有減額合取四十人南關取二十人淸南取二十人就其二十人之中十人則爲出身窠十人則爲閑良窠一本廳料窠西北各定十窠今此元額旣是減半則料窠亦當半減南關定爲五窠淸南定爲五窠使其兩道各二十人逐朔試射以爲付料之地而試射日子則本廳試射日兼行凡百格例一遵本廳元規毋或闊狹一本廳久勤旣有每都目西北各一人遷轉之規而今此元額旣已減半則久勤遷轉亦當減半南關淸南兩廳合每都目只以一人報久勤以爲輪回差遣之地一抄上之法尤當十分嚴截若或只取武藝則身手或有不足之慮專取膂力才諝或有未盡之患凡於一窠抄上之際各其邑宰必以有膂力好身手多才諝善技藝者另擇三四人報于兵營則兵營察其身手才諝試其膂力技藝報于巡營巡營又爲講兵書試才藝取其入格者一人抄上兵曹則自兵曹取才入屬而其所抄上之人若有不合者自本曹直爲退送據實草記當該守令各別重勘該道道帥一體勘罪一親臨試射時試記中各其名下懸錄薦主姓名所薦之人身手技藝一或不稱當薦主及該守令該道帥臣尤當各別重勘而不察之兵判亦爲嚴勘一淸南及南關各邑取人額數兩道道臣旣已啓聞分定抄擇而單窠邑則出身閑良輪回抄上以爲均平之地淸南之邑多窠窄未能均排事勢固然合二三邑取一二人或四五邑取三四人隨邑大小定窠多少輪次抄上道臣帥臣臨時取才以爲分排上送之地一淸北之江邊七邑外龜城龍川鐵山宣川郭山熙川雲山等邑亦以內邊地入於抄上諸邑中而獨定州博川寧邊嘉山泰川等五邑以其非邊地之故獨漏原定額之邑而今旣許南關淸南設廳之後上項五邑武士不可以非邊地而不許五邑則同入於淸北諸邑付之西北本廳而北之南關則安邊以下十二邑西之淸南則中和以下二十三邑以其邑之大小定其人之多寡較藝試才依例抄上入屬於新設南關淸南付料廳使西北兩道諸邑無論南北倂入抄上一今此設廳與本廳雖若分爲兩廳至於兵房總察不必分而二之以本廳元差兵房仍令一體管領一觀武才時本廳軍官當朔付料者除初試許赴未付料者依扈衛軍官例各技初試許赴今此試規一依本廳例施行一內試射時本廳軍官中當朔付料人許令擧案入參出身居首則加資閑良居首則直赴新廳亦依此例擧行一本廳西北各四十人中出身閑良分半定額內試射時閑良中若有居首直赴者仍置閑良案以待出身窠中有闕移塡後其代始令本道閑良中抄上塡差新廳亦爲依此施行一久勤遷轉之際或有曲逕圖囑踰越次第者則當該兵房軍官棍汰不察銓長亦當論勘而若或自其廳中以情勢切急可矜之意齊聲來訴者該曹詳察可否拔例收用一今此新舊兩廳分設之後南自南北自北宜無彼此爭競之端若或有無端起鬧自相傾訐者自本曹摘發嚴棍汰去不能檢飭之兵房亦爲重勘俾無紛紜之患一新廳設置之後凡係取才付料試射施賞等節雖不相關涉至於諸般公役凡干職責兩廳通融擧行
정조 13년 · 강
掌令趙星逵上疏賜批
정조 13년 · 목
疏略曰臣往在維夏以伊時事欲陳憂慨之忱而不無出位之嫌今叨見職可以言矣第道伯之薦他臺先獲討逆之疏禁令至嚴故一國共公之議不得上達九死靡悔之忠無計可暴名雖言官烏用是哉嗚呼顧今國事委靡痼弊多端可論則指不勝屈第古人所以不屑屑於間政適人而必務格君心者蓋君心旣格則無政事之可間用人之可適矣故朱子曰天下萬事有大根本而每事之中又各有要切處大根本者無出人主之一心要切處者如立紀網正風俗爲政之要也擇良吏導生養保民之要也噫天之生民必使出類之才治之而遂其生養敎之而復其天性則其立君者非以榮其身逞其欲也蓋使之父母斯民俾不至乃亂也苟或父母斯民之心一有不誠則覆亡立至求爲匹夫而不可得可不愼哉我殿下聲色玩好之事不蔽於內仁民愛物之意有孚於外宜敎化大行而奈之何風俗日壞紀網日頹父子之間物我者有之同氣之間仇敵者多焉或下吏而謀害官長子弟而倒戈相尋或白晝而毆打士夫家婦女無端而裂破兩班之衣冠干人紀犯天常之變無歲無之如此而國何以不亡乎大抵衣食不足飢寒至身則夫不遑育其妻奚暇友其弟乎滿室無非愁恨之聲終歲未聞和平之言以至於朋友宗族之間擧有各自圖生之心率多遑恤我後之歎斗米往來釁隙易成尺布推移怒氣相加和風掃地乖氣彌天此莫非貧窮所致不保恒心故也其中富䭗之家自愛而重廉恥夫婦兄弟之間或保湛樂之意隣里同井之中猶有仁厚之風有酒相勸無物不資此不過旣富方穀能保恒心故也如是而後風俗可美矣紀網可立矣近來水旱連年一年胼胝不能充箕會斗斂三農勤苦不能謀朝餐夕粥借耕他田者償貰無餘賃傭爲業者身役不足加以一身而三役者甚多官吏豪橫受害無窮豈非可憂哉蓋自均役之後列邑守令征稅工商陶治沙器甕器之村皆有常稅又創設許多名色以爲徵斂之妙逕其中符合下吏成一痼弊蓋近來擧不無童子備官之歎不知田政之爲何事軍政之爲何務一政一令議於下吏則偏聽之患勢所必至廉問之禆必到下吏之家咎責之起必由下吏之口則雖剛明自好之人惟恐或忤於下吏之心吏與民相訟則抑民而扶吏士與吏相訟則護吏而斥士蓋吏與民不啻水火之不同器而每事委吏則其流害於生民可知擇差之敎日下筵席苟充之政不出於自中況我殿下每當政注不無改望之擧此雖出於精擇之聖意然更擬之人安保其賢於見改之人乎敎養之無法久矣人才之寂寞甚矣以殿下則哲之明雖欲擇人而人不可得矣以銓官秉公之心雖欲擇差而亦不可擇矣古者自國都至鄕黨皆置敎導之官故士之所習皆先王之法言德行治國治民之事宋臣胡瑗所謂經義齋治事齋者是已此之謂敎養之道也先王取人必於鄕黨必於庠序三物賓興三年大比隨其德之大小見其才之高下而官使之故智能才行之士無不展其素蘊今則不然州縣之學初無敎導之官而惟太學雖有官長之名然初無敎導之法故學者所業不過誦說章句而已此豈古者爲已之學乎長官之所敎只是課試文章而已是豈古者育才之道乎敎之不以其道取之不以其方不問其德之大小而問其門閥之高下不論其才之稱否論其先蔭之有無則惡在其建官惟賢位事惟能之道哉最其中科擧取人少不關係於右文之治所謂明經者以捷誦爲功隔靴於旨趣所謂製述者以聲韻爲奇弁髦於事實此正古人所謂科目出而人才廢者也以言乎殿講則不除註釋一經抽栍者已是得科之倖路況使之一經自願竝與註釋而除之者乎若音誦正文則一經之誦隨其才之鈍敏近不過一朔之功遠不出數月之費以此賜第恐或近於恩數之濫觴而不足爲甄拔人才之道矣爲今之計莫如上自國學下至鄕學皆以性行端潔之人擇差其長官敎授及邑宰至於武臣所治之邑別遣訓導無論京鄕八歲以上則以小學及三網行實孝經等書月三考講十五以上則以大學及心經近思錄性理大全經史禮書等書月朔講論以其能者薦之于朝又以藍田呂氏鄕約廣布八路坊曲使之保伍同約有善不善皆書于籍春秋大祭會士之日官長按其籍而或褒揚焉或糾責之如是爲善者勸爲惡者懲士皆飭躬絕苟趨利祿之心世歸經業無專尙文辭之風蒙養以端長不浮靡敎成於上而俗美於下夫然後使八路州懸各貢孝廉經學之士親臨大庭而試取則爲士者皆知德義之可尊不復奔競之爲弊凡民興起四方風動矣伏願殿下以曾子日三省之心法夫子四未能之意朝著不寧則必曰吾恢蕩之政未立而然思所以建極是躬行之實也近隸怙寵則必曰吾操切之方不嚴而然思所以操切是躬行之實也軟熟成風則必曰吾虛受之量不廣而然思所以虛受是躬行之實也宮室太美則必曰吾尙儉之德不修而然思所以尙儉是躬行之實也以至於一財一用之費思其爲出於吾民之膏血則是心得於節約之德也或喜或怒之間戒其爲出於好惡之偏係則是心得於順應之功也當事而戒聰明之自衒則是心得於能自得師之學也臨政而每思大體之凝持則是心得於總攬權網之道也賞罰失乎則豈可曰躬行於奉三之道乎雨暘或愆則豈可曰心得於致中之學乎無處而不自及無時而不自省一念之萌天理也則敬而擴之人慾也則敬而克之以至言語動作之間用人處事之際以是裁之則發號施令而群聽不疑進賢退邪而衆志咸服朝廷百官萬民無敢不出於正矣嗚呼近來黨習日錮世無公是非附勢之徒作死黨之風成噫重臣尹蓍東之有罪無罪惟殿下洞燭無餘旣已甄敍則夫何今日攻討之苦不知止耶許多言地之中無一人扶重臣攻重臣者獨一邊之人相繼而起舍宇偉而以先討重臣爲一副當義理彼雖自以爲擧國共公之論而臣則曰出於黨私而然也殿下每以溫言爲批無嚴辭峻斥之敎是雖出於息鬧之聖意適足爲起鬧之端也臣伏見三月初六日傳敎下者此後似此無甚大關緊而瓦相紛紜之章無論言責之地章甫之疏無敢來呈事嚴飭矣其後攻重臣之疏累出而皆賜溫批抑未知此不爲紛紜之章而然耶臣於彼此初無愛憎之心則亦豈有扶抑於其間而但憂國一念按住不得敢進瞽說冀或有鎭安之道耳嗚呼年來生民失業奸僞日滋避負逃役戶口散亡八路版籍實戶旣尠列邑軍額虛簿太半以致有隣族侵徵之患所謂隣族不能支保亦至流亡將至於民無孑遺而後已然則如之何其可也莫如使斯民爲保伍之法如有離鄕之事則以某邑某里某役某名之身移接于某邑之意呈于本官則自本官三切隣捧招然後成給公文俾爲他鄕憑信之資如有來處不知人願爲之僦居則保伍之長考其公文然後以某邑某里某役某名人某日來寓之意告官許接以三年爲限其身役與逋物自故土移文徵捧過三年則身在官徵捧若無公文而暗昧許接者現發於官摘奸或廉問則任掌及來接人竝爲論罪斷不饒貸則民無逃散之患而皆可以安堵軍無虛簿之弊而俱可謂實額隣族繹騷之患不期去而自去此豈非安民之一大助耶嗚呼衛國之道亶在於軍兵軍兵之中爲輦穀可恃者惟三營門而所謂三營軍卒太半居外星散於二三十里之地脫有緩急城門俱閉之日雖欲入赴扈衛其可得乎將召聚一卒而一卒出去將召聚百卒而百卒出去則是欲聚其未聚之軍適足以散其未散之卒也若是而能應機於倉卒之際乎莫如移其在外之軍使居城內以爲朝令朝發之地則豈不爲萬全之策哉批以言甚根據諸條陳勉當體念而附陳事春間禁令與爾所謂溫批俱出隨時適可之意此非息鬧而何尾陳兩件事一則近於縶維民恐難於容措一則城外非遠地
정조 13년 · 강
禮曹以京外孝烈別單啓
정조 13년 · 강
漢城府以病民數爻啓
정조 13년 · 목
東部病幕四十四處病民一百六名西部病幕六十九處病民一百一名南部病幕一百九十三處病民二百九十八名北部病幕一百六十三處病民四百五十八名各部都合病幕四百六十九處病民九百六十三名
정조 13년 · 강
以徐鼎修洪文泳爲承旨前望也
정조 13년 · 강
遞承旨具庠金思穆南鶴聞以金頤柱洪仁浩尹㬦代之前望也
정조 13년 · 강
命殺獄罪人張泰福參酌決配鄭盤奉別加嚴訊
정조 13년 · 목
刑曹啓言京囚殺獄罪人張泰福獄事更令亞三堂具意見論理草記事命下矣參判臣柳戇以爲朴常采泥醉突入門內詬辱上下趙寬吉推背執袂牽至江邊則來時之一不犯手似無是理而特以看證之無人至被隨從之律張泰福之醉中一踼渠亦自服而看證只是金宅禹一人而己則彼以無證而見原此以一證而殊死所以有泰福之稱冤而殺獄體重有難遽容惟輕之議云參議臣朴天衡以爲寬吉擠踼仆地泰福猛踼腹臟之說發於屍親之招而寬吉則以踼打之無證終至免死泰福則以不分明之有證獨當元犯無怪乎渠之稱冤而寬吉無辨質之階泰福有可執之證三尺至嚴不可輕議云矣請上裁敎曰此獄正犯干犯太不分明長程拏去之人決無不下手之理而特因諸供之指引頗緊泰福未免爲正犯究其下手緊重酌勘之寬吉安知非眞箇正犯乎干證旣非多人次犯尤難更問則泰福之付之惟輕之科不至失刑以此知悉參酌決配又啓言京囚殺獄罪人鄭盤奉獄事亞三堂具意見稟處事判書臣沈頤之親承筵敎矣參判臣柳戇參議臣朴天衡俱以爲鄭盤奉以黃興坤二兩錢見失事爭詰至於毆打致命初覆檢招及屢次訊覈丁寧自服拖至三年之久而獄老生奸使其妻擊錚以爲渠夫盤奉見興坤之與渠淫奸卽地打殺云而自此盤奉所供與渠妻原情如刊一板眞有是執贜則何不於兩檢與屢次嚴訊之下發口而到今始爲說出乎設如渠言捕捉於奸所則只打奸夫不加一責於渠妻者決是理外其妻則欲活其夫爲此遁辭不必深責而盤奉之符同假飾欲爲疑亂獄情者萬萬兇慝依前嚴刑明覈取服恐不可已敎曰與奸所被投大異所謂行奸之說未必非獄老生奸則卿等守法之論夫豈不可而厥女雖曰賤人雖曰爲夫揆以常情寧忍以渠所不犯之淫事自發而自服乎此一款最合更商卿等又復參究情實後日次別加嚴訊得情仍具意見論理回啓
정조 13년 · 강
遞承旨洪仁浩李敏釆
정조 13년 · 목
仁浩實病勢難供劇敏采亦有實病故也
정조 13년 · 강
咸鏡監司李秉模以南關各邑今月初巡分賑飢口穀數馳聞
정조 13년 · 목
狀啓以爲永興等七邑今月朔初巡分賑飢口穀數開坐于後永興則初巡分給後仍爲畢賑定平咸興洪原北靑則今月中巡可以畢賑云利城端川則春牟差晚故限麥登賙賑計料端川府飢口五千四百十二折米一百三十三石八斗零○救急折米十一石四斗零醬十八石二斗零甘藿三十注之利城縣飢口一千八百六折米四十七石六斗零○救急鹽十二石六升北靑府飢口三千四百十九折米八十五石六斗零○飯田米十一石四斗零醬二石四斗一升零甘藿六同四十一注之零○救急折米七十七石十一斗零醬九石一斗八升甘藿六同四十二注之零洪原縣飢口一千四百四十九折米三十七石八斗零○救急鹽四石十二斗四升零咸興府飢口二千六百六十四折米六十五石七斗零○救急鹽五石四斗九升零定平縣飢口一千六百六折米三十九石十斗零○救急折米七石二斗零永興府飢口四千五百七十四折米一百十五石九斗零○飯造米八石六斗零田米三石一斗零醬三石七升零甘藿四同二十八注之零○救急折米十四石三斗合飢口二萬九百三十折米五百二十四石十三斗零飯造米八石六斗零田米十四石六斗零鹽五石四斗九升零甘藿十一同二十注之零救急折米一百十石六斗零醬三十二石八斗零鹽十六石十三斗零甘藿七同二十二注之零
정조 13년 · 강
以鄭東浚洪義浩爲承旨前望也
정조 13년 · 강
命時囚李復燮分揀放送
정조 13년 · 목
敎曰不過申飭稔知其人徑遞可惜時囚罪人李復燮分揀放送仍令卽爲還官
정조 13년 · 강
遞都承旨金頤柱
정조 13년 · 목
敎曰都承旨實病勢難當暑供劇許遞今日政曾經中除在外衆所共知老病以在京無故人擬入
정조 13년 · 강
命巡將申大年實職調用
정조 13년 · 목
因巡將望敎曰曾欲提敎而未果校郞陞資之後未見差擬內實職倍於此人之許久積薪者猶且皆尋宿硏況校役特差出於惜其才之意今因望筒而覺得巡將申大年堂上實職今日政調用
정조 13년 · 목
以趙尙鎭爲都承旨沈埉爲司諫高益擎爲掌令李升運爲持平張至冕朴宗謙爲正言申大年爲敦寧都正
정조 13년 · 강
遞都承旨趙尙鎭以洪秀輔代之前望也
정조 13년 · 목
尙鎭有實旁故也
정조 13년 · 강
承旨洪義浩疏陳應避乞遞啓字踏下以呂善亨代之前望也
정조 13년 · 강
承旨尹㬦疏陳應避乞遞賜例批
정조 13년 · 강
命權知承文副正字沈能廸等三十七人口傳施行
정조 13년 · 강
遞承旨尹㬦以李亨元代之前也望
정조 13년 · 목
吏曹以㬦疏辭啓請改差允之
정조 13년 · 강
敍前承旨李鼎運
정조 13년 · 목
承旨呂善亨以鼎運與前承旨洪仁浩同罪未敍啓故有是命
정조 13년 · 강
命荏子島僉使鄭德壽拿來分揀
정조 13년 · 목
司僕寺啓言觀此忠淸監司權ꞇ啓本則枚擧泰安縣監柳誨牒呈以爲荏子島牧場司僕寺納戊申條屯稅穀及扶安縣屯稅未所載船一隻致敗於本縣所斤鎭護送境而人物則幸得全活未拯太五石粟米二石零木花一千斤眞荏一石零云屯穀敗船旣在所斤鎭掌內該僉使簡聖魯依例罷黜云矣護送之所斤僉使道臣旣己罷黜至若該牧官之不念稅穀之體重强載於體小限滿之船以致卜重致敗者不可不嚴懲請當該兼監牧官荏子島僉使鄭德壽令該府拿問處之敎以屯稅異於常賦裝送後事猶有可諉之端渠以捕校國役效勞旣多該僉使鄭德壽拿來分揀待其遞任上來嚴棍懲勵
정조 13년 · 강
命宣傳官射會未試之類今月內畢試
정조 13년 · 목
敎曰今因宣傳官射會日次退定事聞堂下朔試射兵判出令云近來雨水頻仍似不得專意肄藝令兵判知悉朔射旣不爲之宣傳官廳射會各次未試之類皆令今月內畢試事申飭
정조 13년 · 강
命宮墻改瓦倚墻木䂨伐戶兵判草記定式
정조 13년 · 목
敎曰昨見草記宮墻頹圮處今日當始役云而前已修等處若不趁卽改瓦不及十年之限又有頹圮之慮然而只以年限內頹圮勘罪校匠輩是公家不勤照察委罪於下屬也雜草芟除曾有定式而脫瓦修改及倚墻木䂨伐事亦宜有一番定式令戶兵判知悉指一草記仍爲定式施行○兵曹啓言瓦子脫落處內而三所外而三營各其掌內衛將部將該營校卒每五日看審如有脫落或滲漏處登時馳報本曹往復戶曹趁卽修改如値雨後勿拘日次看審以報而春秋例有宮都城摘奸而內面則闕焉冬夏則竝與內外面而闕焉事甚疏漏此後摘奸時內面則入直郎廳外面該色郎廳分掌擧行以考勤慢後苑宮墻內則令守直中官手本啓下建陽以南大內相望處自本曹微稟擧行而春夏秋則依例修改冬則蓋覆待春修改如有瓦子等屬閪失之事該所該營各別論責倚墻木䂨伐事春秋宮都城巡審時一體看審逼墻陰翳之樹稟旨䂨去內面之不得看審處亦令中官手本啓下從便擧行恐合事宜請以此定式施行允之
정조 13년 · 강
遞承旨鄭東浚以李時秀代之前望也
정조 13년 · 목
東浚有實病故也○承旨坐次李亨元爲左副敎曰左副嘉善其勢似難許遞前望單子入之待下批牌招察任前望以申耆批下
정조 13년 · 강
校理李太亨副修撰尹行任以母病陳疏徑出踏啓字
정조 13년 · 목
敎曰應行之事如是做錯致有省記之煩稟當該玉堂遞差
정조 13년 · 강
命守禦哨官李台一加資
정조 13년 · 목
該營諸將官射講時台一以柳葉箭五巡全布依例別單書入有是命
정조 13년 · 강
遣傳香承旨馳詣宗廟奉審摘奸
정조 13년 · 목
以李壽咸爲司諫權儐爲正言安策爲校理成德雨爲副校理尹羽烈爲修撰李彦祜爲副修撰魚錫定爲同義禁故學生鄭時安故士人曹天弼曹良弼故處士金熙普故通德卽金敎行贈持平故同知金延年贈左尹故學生李沃故士人李益張贈戶曹佐郞故士人秦益埰贈軍資主簿以上孝行贈職事承傳
정조 13년 · 목
以獻官單子不書年月政院請推允之
정조 13년 · 강
命權知成均館學諭金元默等二十一人權知校書館副正字鄭運躋口傳施行
정조 13년 · 강
原春監司李度默以罪人申大集取招啓
정조 13년 · 목
狀啓以爲營中軍李相豊牒呈內平海郡守適來營下時名不知申哥者在坐行動擧止十分可疑卽地掩捕云捉致嚴問則罪人申大集所供渠本京中胎生流落公州今正月分到安東地轉入鎭營則營將問行止故答以以科事謫長鬐縣今始蒙放云爾則又問曰近聞君以廉探到此果然乎渠所答佯若不知而微示廉察之狀營將信之厚待其他村閭作拏事則旣無行資末由糊口故到處或稱奉命宣傳官或稱別軍職且以囊中所在廉問記或披閱示之或沈呤讀之則莫不致疑朝夕之供善爲進排轉入本營下則平海郡守來此故欲效安東營將入見之例以廉問等語酬酢奸狀現露有此見捉之境云矣究其罪犯關係甚重不敢擅斷請令攸司照法勘處
정조 13년 · 목
因性源初度呈辭敎曰意謂所愼漸向差可長單遽至殊用悶慮不審晚來加減何如見今中書首席久曠卿又如是使右相將未免獨賢廟堂事極悶極悶㾿處不至成膿則完好計左不日由前由後萬萬無求遞之義卿須亟撤辭單安心調理俟小間卽起視事事遣入侍史官傳諭○注書沈奎魯書啓略曰臣敬奉聖諭傳諭于左議政李性源所住處則以爲不意史官臨宣聖諭旣許調理又詢加減雙擎感泣不知所達臣之䐉㾿積有根委刺痛之外兼以乍寒乍熱半浮半疼省覺昏昧言語蹇澁又似類中諸般症形實涉危惡恩諭之下萬無秪承之望唯願遄被威罰云矣
정조 13년 · 강
召見繕工提調李文源于重熙堂
정조 13년 · 목
文源啓言臣承命往審章陵公廨諸處則齋室外擧皆頹圮墻垣亦無形體勢將及今修葺本陵令兪漢輔綜練事務請使之兼監董役從之又啓言本陵公廨修改之役今將擇日擧行所入物力請令戶惠廳量宜輸送從之
정조 13년 · 강
璿源閣册櫃奉安命遣宗簿郞擧行
정조 13년 · 목
該寺啓言觀此江華留守尹承烈狀啓則璿源閣內第二卓床欹倒奉安璿譜櫃子欹在廳上事極驚慮修改後奉安一時爲急自本寺發遣郞廳卽速擧行允之
정조 13년 · 강
遞承旨徐鼎修以李敏采代之前望也
정조 13년 · 강
命虛銜積滯之弊廟堂釐正以聞
정조 13년 · 목
敎曰海美縣監之代明日政差出今聞都政西銓出六窠將近三十云虛司果又將夥然若此而落仕者何時甄復目今西銓大弊瘼莫過於此積薪者齎鬱姑無論揆以用人之方其爲苟艱不可使聞今政虛窠之外南行司果重試司果其數亦不少最可矜者將果之旣積屈於軍門又積屈於虛銜一番大釐正之擧在所不巳令廟堂另究好道理明日草記稟處事傳之
정조 13년 · 강
命加設哨官特擬中勤仕者經僉都判加設移擬
정조 13년 · 목
敎曰春初以文蔭武落仕人中先從年久年老者使卽收用而以人多窠窄特命分擬五營哨官仍依實職甄復例施行矣今日因言端聞之此類欲去則該營不許欲留則年旣遲暮更無所求然則當初特擬之擧添一貽弊之端事近無實亦關政令加設哨官特擬之類除已遞已下鄕外其間勤仕者各視前職履歷經僉都判中竝令後日政加設移擬年過七十以上名下別爲懸註事分付因此又聞之分司官加設復職之類伊時已慮積薪特令各以坐地限經僉因以加歧除遷到經歷積仕外任許久不遷則更稟事筵敎申申而時兵判尙未聞之云大非當初拔例闊狹之本意一依初下敎擧行之意申飭兵曹
정조 13년 · 강
命嶺伯拿棍安東營將李長喆
정조 13년 · 목
敎曰向於嶺南有假稱御史之人按法勘繩而今見東伯狀啓又有假稱宣傳官自嶺南越釆者取報登聞而嶺伯不惟不然管下營將乃反見欺而厚饋之犯者當自該曹照法勘處而該營將之不事事難免其罪當該安東營將李長喆改差令道伯拿致決棍以懲日後該道臣推考
정조 13년 · 강
削平安兵使李敬懋職仍放遂田里
정조 13년 · 목
備局啓言平安兵使李敬懋辭陛已過一望不生不滅尙留城外今日另加催促則以爲雖人夫擔舁萬無寸進之勢槪其病症專是中風左邊手脚以鍼亂刺而不知右邊手脚亦不能使用督令作行則使下隸背負之外無他策云病勢旣如許則不可使强所不能而一望之內無所皀白任意逗遛以至今日者萬萬寒心請李敬懋姑先削職敎曰朝者備郞傳諭俄於草記下敎出於䔿國體正事面之意雖使病至於況痼仍成籧篨若有省覺知一分分義則中途顚仆豈敢自恤而小爾則以背負二字作一話欛閫帥行正有關師律裹革之義固如是乎病自病法自法爲先削職放逐鄕里
정조 13년 · 강
遣傳香承旨馳詣宗廟景慕宮奉審摘奸
정조 13년 · 강
左議政李性源再度呈辭賜批不允
정조 13년 · 목
批曰溫諭已宣謂遐心之可挽巽牘申至愧淺誠之未孚須思幡然改之圖是豈辭以疾之日惟卿楨榦美器圭璋令姿風範端凝將見雅望之矜俗智慮綜密寔賴宏猷之贊治自先朝而受知也深歷試殆遍逮寡躬而枚卜惟吉春過深隆云胡注意方篤之辰遽有奉身以退之懇天時載屆於敲赫雖或榮衛之少諐予心政切於倚毗豈合擔負之遽釋顧玆朝象之靡定政須坐而鎭之風況値首席之久空宜體依爲重之念須回丐身之請勉卒鞠躬之誠於戲若涉水無津涯必待老成之篤棐當與國同休戚寧容去就之自由亟斷來章庸副至意所辭宜不允知製敎徐配修製進
정조 13년 · 강
召見兵曹判書李文源于誠正閣
정조 13년 · 목
文源啓言都監把總金景濂日前官弓中日柳葉箭四中有陞敍之命而景濂已爲資窮屢參堂上望陞敍一款無可施之道何以爲之敎以堂上旣通望則堂下窠陞敍無可論原傳旨中以加資改付標又啓言故統制使金永綬庚子年濟州牧在任時以本州判官慶來運公廨改建一百五間重修十三間論啓請賞而伊時永綬被拿故本曹未及回啓因循至此尙不論賞有欠於奬勸之道矣敎曰尙今遺漏豈成說乎原狀啓今日回啓
정조 13년 · 강
有政吏曹判書李在簡兵曹判書李文源進
정조 13년 · 목
以兪漢謨爲副校理李龜雲爲校理李晴爲修撰李益運爲副修撰李漢籌爲海美縣監南有寬爲仁同府使○兪漢謨以違召罷李益運仍任兵曹佐郞○敎曰昨有哨官積仕收用之命而今見書入之數不過七人其中年近八十者一人七十內外二人此輩雖至經僉年限已過百里之任非可論不但政曹之區處爲難何以許久在京金珩▣崔忠國姜載禹等今日政五衛將忠壯忠翊將中作窠擬入待下批使之今日肅命去留間從自願許施○以洪秉纘嚴思晚爲副總管金光默權載巽李命和爲同知金珩▣崔忠國姜載禹爲五衛將張師栻爲訓鍊僉正李德演爲判官師栻德演竝加設也
정조 13년 · 강
以李敬五爲副應敎金啓洛爲副校理朴基正爲修撰申馥柳文養爲副修撰前望也
정조 13년 · 목
政院啓言李敬五方在罷職柳文養方在削職何以爲之敎以敍用給牒敍用又啓言李敬五柳文養蒙敍除職而前修撰李冕膺金載翼俱是同罪敢此仰達矣敎以敍用或給牒敍用
정조 13년 · 강
敦寧都正申大䄵上疏賜批
정조 13년 · 목
疏略曰臣罪之淺深輕重已被聖明之鑑燭而第臣羞憤之極至死靡容者有之自來姻婭勢雖不免偶同里閈尤屬不幸凡所避遠之道另宜致愼而路人所知十手所指緣臣闇劣辨之未早不能先事斥絕以致公議之不容皆臣自取尙何尤人然惟人言則罔測大質則已虧彯纓結綬更廁周行寧有是哉只緣恩深河海章皇出肅而旣無敦寧在法當遞伏乞亟賜鐫削批以疏辭下該曹稟處
정조 13년 · 강
副校理安策以母病陳疏徑出批許歸護
정조 13년 · 강
推原春監司李度默仍命罪人申大集嚴訊捧結案以聞
정조 13년 · 목
刑曹啓言罪人申大集所犯罪狀萬萬驚惋今觀道狀所犯雖已取服其隱情奸狀初無訊覈之事已不免疏謬且營庭推覈亦不發問目如法取招直請照法勘處大失重囚按覈之體該道臣從重推考大集則請令道臣其許多情節嚴訊究覈仍捧結案具格啓聞後稟處允之
정조 13년 · 강
先朝御諱奉藏望筒命度支粧帖子奉安于奉謨堂
정조 13년 · 목
敎曰奉考先朝御製以近得昔年望單於銓曹御諱載焉特令粧䌙作帖爲敎兩銓所在望筒中若有先朝御諱奉藏則令度支長奉審依先朝故事精粧帖子奉安于奉謨堂列朝落點望筒毋論備局堂后兩銓亦令度支長奉審後各盛樻子藏于各其本司廳壁楣上如政府總府例堂后則窄狹堂上廳事藏奉事分付
정조 13년 · 강
命慶嬪墓祭式不遵行之故該曹問畿營考謄錄以聞
정조 13년 · 목
敎曰適因考校御製奉覩綸音卷贈慶嬪墓每式年遣內侍致祭祭品自本牧以素饌措備無過五六器無祭文奠酌著爲式必是乙亥順康園封園後受敎而伊後迄無遵行之事令該曹問于畿營仍又詳考本曹謄錄如皆不載右相及綾恩君皆經編次之任問于大臣重臣論理草記○禮曹啓言取考本曹所在可考文蹟則慶嬪墓每式年歲首遣內侍致祭事庚辰二月二十三日奉承傳擧行而及至丙申十二月二十日次對入侍時式年致祭不爲設行事本曹判書蔡濟恭因筵稟時親承下敎故問于右相蔡濟恭則以爲各宮房代遠祭享草罷之時慶嬪墓式年致祭似入其中而未能詳記云問于綾恩君具允明則亦以爲年久未記云關問于京畿監營則回移內甲午式年正月初四日慶嬪墓致祭設行事依禮曹關文知委于楊州牧云今以本曹文蹟及畿營回移見之則庚辰後至甲午式連爲設行而丙申始因筵稟不爲設行則當載於丙申臘月二十日次對日記請令政院取考更爲稟處允之
정조 13년 · 강
命故宗臣洛昌君故重臣李益炡家遣禮官致祭
정조 13년 · 목
敎曰近因鎭安大君墓道竪碑事取見先朝丁未年賜諡時事實洛昌則上疏陳請故重臣則撰狀適於今丁未墓傍得片碣初命改封築仍尋文蹟及古器事不偶然碑石已命磨正文字今方書下而昨日召見重臣之子更問建白事實故重臣之隨事無隱不唯玆事爲然自在先朝屢蒙嘉奬故宗臣亦多效誠於國事豈無記舊之擧故宗臣洛昌君故重臣李益炡家遣禮官致祭
정조 13년 · 강
命校理金熙朝等禁推
정조 13년 · 목
政院啓言朔書之百字爲限法意有在今番應寫中未滿百字者至於三人之多而試官不能照察循例考納誠甚未安當該試官推考至於未滿百字之文臣事未前聞所當論勘而本院無可施之罰何以爲之敎以當該文臣姑先推考又啓言校理金熙朝副司果金啓洛李錫夏尹羽烈申獻朝鄭晚錫前正言韓商新朴宗正尹悌東及第南履翼洪樂敏李垿去朔朔書無端不書依定式禁推傳旨捧入敎以此蓋政院不察飭之致此後朔書榜目一從抄啓座目列書諸人如有實故應▣者名下懸註○因金熙朝等禁推傳旨敎以其中金熙朝聞有實故分揀新榜諸人亦緣生疏一體分揀又因金啓洛等囚單敎以付過放送
정조 13년 · 강
禁府以抄啓文臣沈象奎兪漢㝢口招啓